b'\n_START_ARTICLE_\nStr\xc3\xb8msbu videreg\xc3\xa5ende skole\n_START_SECTION_\nHistorie\n_START_PARAGRAPH_\nSkolen hadde ved avviklingen to avdelinger, en avdeling p\xc3\xa5 Str\xc3\xb8msbu, som tidligere var delt i Arendal Husmorskole og Arendal Yrkesskole, og en avdeling p\xc3\xa5 Fl\xc3\xb8yheia, som tidligere var Arendal Sj\xc3\xb8mannsskole som besto av Arendal Kokk- og Stuertskole, Arendal Maskinistskole, Arendal Navigasjons- og Radioskole og Arendal Tekniske Fagskole.\n_START_SECTION_\nArendal Husmorskole\n_START_PARAGRAPH_\nHusmorskolen ble startet i 1925 i midlertidige lokaler i Nesbakken i Arendal med 12 elever, etter initiativ fra Arendal Husmorforening. Arendal kommune overtok skolen i 1939, og skolen gikk over til Aust-Agder fylkeskommune i 1964. P\xc3\xa5 1960-tallet byttet den navn til \xc2\xabArendal fagskole i husstell\xc2\xbb, men gikk i ti-\xc3\xa5r etter dette fremdeles p\xc3\xa5 folkemunne under navnet Arendal Husmorskole. Fra 1930 til 1976 holdt skolen til p\xc3\xa5 Langs\xc3\xa6 g\xc3\xa5rd, og den flyttet s\xc3\xa5 til nye lokaler p\xc3\xa5 Str\xc3\xb8msbu, hvor den etter hvert ble en del av det videreg\xc3\xa5ende skolesystemet og fikk navnet \xc2\xabStr\xc3\xb8msbuveien videreg\xc3\xa5ende skole\xc2\xbb. Skolen ble sl\xc3\xa5tt sammen med Arendal Yrkesskole 1. august 1994, og fikk navnet \xc2\xabStr\xc3\xb8msbu videreg\xc3\xa5ende skole\xc2\xbb.\n_START_SECTION_\nArendal Yrkesskole\n_START_PARAGRAPH_\nSkolen ble etablert i 1937 i en brakke p\xc3\xa5 Str\xc3\xb8msbusletta som et snekkerkurs for arbeidsledig ungdom. Under andre verdenskrig ble kurset utvidet med en mekanisk grunnkursklasse i bilverkstedet til Henning St\xc3\xa6ger-Holst i Engekj\xc3\xa6rdalen i Barbu. Etter krigen ble de to klassene sammensl\xc3\xa5tt under en administrasjon og fikk navnet \xc2\xabArendal Yrkesskole\xc2\xbb. Skolen fikk nye lokaler p\xc3\xa5 Str\xc3\xb8msbu i 1962. Samtidig overtok Aust-Agder fylkeskommune skolen. Det kom s\xc3\xa5 nye bygg til i 1964 og 1976. 1. august 1994 ble skolen sl\xc3\xa5tt sammen med \xc2\xabStr\xc3\xb8msbuveien videreg\xc3\xa5ende skole\xc2\xbb og fikk navnet \xc2\xabStr\xc3\xb8msbu videreg\xc3\xa5ende skole\xc2\xbb.\n_START_SECTION_\nNedlegging\n_START_PARAGRAPH_\nI 2012 ble skolen nedlagt og erstattet av den nybyggede Sam Eyde videreg\xc3\xa5ende skole p\xc3\xa5 Myra.\n_START_SECTION_\nArkivene\n_START_PARAGRAPH_\nArkivene etter Str\xc3\xb8msbu videreg\xc3\xa5ende skole og dets forl\xc3\xb8pere befinner seg p\xc3\xa5 Kuben i Arendal.'